
  Kedves Eberhofer-közösség!


  Eszembe jutott Franzról és udvartartásáról még néhány kis történet, amelyet talán még nem meséltem el nektek. Az egyikben például igen súlyos szerepet tölt be Simmerl, de Flötzinger is eljátssza a maga kétes szerepét. Ludwignak meg már egészen kicsi korában nagy tervei voltak az Eberhofer-háznál. És ne feledkezzünk meg hőseink Poroszországban átélt kalandjairól sem.


  A legjobb lesz, ha nem is mondok többet – olvassátok el magatok!


  Jó szórakozást kívánok és szeretettel üdvözöllek benneteket

  Bajorok a Ruhr-vidéken


  Két órája és negyven perce shoppingolunk Susival. Ő mondja így, nem én. És azért shoppingolunk, mert Susinak sürgősen szüksége van egy új alkalmi ruhára. Kerül, amibe kerül. Holnap ugyanis szilveszter van és szilveszterkor jól kell kinézni. Még akkor is, ha csak Wolfihoz megyünk át néhány sörre. Mert az én Susim ott is a legszebb akar lenni.


  Otthon, Niederkaltenkirchenben, egyetlen ruházati bolt működik és az is csak XXL-es méretet tart, ami tudvalevőleg nem Susi mérete. Így aztán nem volt más megoldás, felkerekedtünk és bejöttünk Landshutba, shoppingolni.


  Ahogy telik az idő, kezdem egyre kényelmetlenebbül érezni magam. Susi ugyanis, miután előbb teljes részletességgel kitárgyalta a vöröshajú eladónővel a has nevezetű problémás területet, ugyanilyen részletességgel áttér a fenék nevezetű terület kitárgyalására. Én meg csak ülök egy pink dizájnerfotelben, a telefonomon játszom és szívből kívánom, hogy kezdjen el csengeni és mentsen ki ebből a delíriumból.


  Nem sokkal később valóban telefoncsengést hallok, csakhogy sajnos nem az enyém cseng, hanem Susié. Nem AC/DC, hanem Shakira.


  –Andrea? – szól bele Susi némi zavarodottságról árulkodó hangon.


  Tapasztalt rendőrként gyorsan kikövetkeztetem a hívó személyazonosságát. Egyetlen személy létezik ugyanis, akit hozzá tudok rendelni ehhez a névhez, és az nem más, mint Susi olasz ex-barátja. Gyanúmat igazolja, hogy Susi a következő pillanatban olaszul kezd beszélni.


  Beszél, beszél, aztán amikor végre befejezi, meglehetősen feldúltan néz rám.


  –Azonnal Münchenbe kell mennem, Franz – mondja. – Andrea a schwabingi kórházban fekszik. Megsérült és a segítségemre van szüksége.


  –Hogyhogy megsérült? – kérdezem és nagyon remélem, hogy valami igazán szörnyű dolgot fogok hallani.


  –Eltörte a csuklóját.


  –Szóval a csuklóját. Egy csuklótörésnél azért elég magas a túlélési arány, Susi.


  Az arca nagyon-nagyon piros.


  –Meg kell értened, Franz – mondja.


  Franz természetesen megérti. És előveszi a saját telefonját.


  –Most meg mit csinálsz? – kérdezi Susi, miközben a kontaktlistát görgetem.


  –Felhívom Rudi Birkenbergert.


  –Ezt nem mondhatod komolyan!


  –Ha te elmész a te Don Giovannidhoz, akkor én meg elmegyek Rudi Birkenbergerhez. Csak hogy értsük egymást.


  Amire Susi hátraveti a fejét, odavet nekem egy ahogy akarod-ot és már nyoma sincs.


  Birkenberger a hangjából ítélve örül a hívásomnak, és amint túljutunk a köszönéseken, máris áradozva mesélni kezd az ő őrülten izgalmas magánnyomozói életéről.


  –Most hol vagy éppen? – kérdezem, amikor végre tart egy másodperc szünetet, hogy levegőt vegyen.


  –Gelsenkirchenben. Miért kérdezed?


  Röviden beszámolok neki Susi szégyenteljes viselkedéséről, Rudi meg rögvest rábeszél, hogy menjek el hozzá Gelsenkirchenbe. Ami egy abszolút csúcs hely, tele barátságos fickókkal és bombanőkkel, és egyáltalán, ott van a Schalke, meg az a remek currys kolbász, amit minden utcasarkon árulnak. Ez pedig a jelen helyzetben nekem elég is ahhoz, hogy igent mondjak.


  Másnap kora hajnalban útnak indulok. Még sötét van, nincs forgalom, nincsenek dugók, nincs semmi, csak a Guns N Roses és a tövig nyomott gázpedál. Öt órával később már ott is vagyok a szállodában, ahová Rudi irányított. Berge Kastélyszálló. Nézzenek oda. Nem semmi helyekre kvártélyozza be magát a magánnyomozó úr.


  –Eberhofer, végre! Már kezdtem aggódni – árad felém a hallból, amint átlépem a küszöböt. Rudi kitárt karral siet elém. Sötétkék öltönyt visel.


  –Te meg hogy nézel ki? – bukik ki belőlem.


  –Hogy nézek ki? Ahogyan egy úriember kinéz, barátom. Remélem, te is hoztál magaddal más ruhát is, nemcsak ezt a kopott farmerodat. Végtére is ma szilveszter van – mondja vigyorogva.


  Bejelentkezem a szállodába és felviszem a táskámat a szobámba. Rudi elkísér, aztán végig az ajtóban áll és vár, amíg végzek a vécén.


  –Mit gondolsz, Franz, átugorjunk ebédre a Horst kastélyba? – kérdezi végül.


  –Berge Kastélyszálló. Horst kastély. Előkelő egy környék – mondom, és kezd derengeni, hogy a szilveszterrel kapcsolatos elképzeléseim kissé eltérhetnek Rudi elképzeléseitől.


  –Te, Rudi – igyekszem ezért gyorsan tisztázni a helyzetet. – Én inkább kikapcsolódnék egy kicsit. Kiengedném a gőzt, érted? Currys kolbász, farmer, és sör, amennyi csak belénk fér. Nem szóltál, hogy a nyárspolgárt akarod játszani. Ha szóltál volna, természetesen a frakkomat is becsomagoltam volna…


  –Egy proletár vagy és az is maradsz, Eberhofer – közli erre színpadias sóhajtással. – De legyen. Teszünk egy kört a városban, aztán eszünk egy fantasztikus currys kolbászt. Megfelel?


  Nem kell kétszer mondania. Egy perccel később már indulunk is.


  Még soha nem jártam a Ruhr-vidéken. A katlanban, ahogyan nevezik. Furcsa, mennyire közel van itt egymáshoz minden. Nem úgy, mint nálunk, otthon, ahol kiérsz a városodból és húsz percet mész az autópályán, mire feltűnik a következő település. Itt gyakorlatilag egymáshoz tapadnak a városok. Dortmundból gond nélkül át tudsz köpni Bochumba. Már csak képletesen, természetesen.


  Rudi lelkes idegenvezető. Még a híres Veltins Arénát is megmutatja. Tényleg nem rossz, de azért a nyomába sem ér a mi Allianz Arénánknak, ez egyértelmű.


  A városnézésnek aztán a gyomrunk korgása vet véget, és Rudi már kanyarodik is a következő célpontunk felé.


  Park Grill. Ez áll az apró büfészerűség ajtaja felett. Abban a percben, ahogy kiszállok a kocsiból, már körbe is ölel a nyitott ajtón kiáradó sültkolbász-illat.


  –Dieter készíti a világ legjobb currys kolbászát, mindjárt magad is meggyőződhetsz róla – tájékoztat Rudi. Felelni már nem tudok, mert már összeragadt a nyelvem, ezért csak bólogatok.


  –Mi az, Rudi, mára már végeztél is a munkával? – harsan egy hang a pult mögül, amint belépünk. Birkenberger már itt is törzsvendég lenne?


  –Már tegnap végeztem, Dieter. Ő itt a barátom, Franz.


  Illedelmesen köszönök, a fickó visszaköszön, aztán már fordul is vissza Rudihoz. Miközben ők még csevegnek, én odaballagok az egyik asztalhoz, leülök, és először is alaposan szemügyre veszem a híresnek mondott helyet. Egy igazi Schalke-Mekka, kétség nem fér hozzá. Akármerre nézek, mindenhonnan Schalke-ereklyék néznek vissza. Fényképek, sálak, autogramok és hasonlók. Az egyik plakáton ez áll: Inkább 4 percig német bajnok, mint 1 másodpercig Bayern-szurkoló.{1}


  Kiteszem a Bayern-függős kulcscsomómat az asztalra, csak hogy idejében tisztázzuk a frontokat.


  –Valami gond van? – szól át hozzám egy idegen, aki velem szemben ül egy saslik fölé hajolva. Meredten nézi a kulcscsomómat.


  –Semmi a világon. Mit ajánl az étlapról?


  A fickó leteszi a villáját, ekkor azonban Dieter kilép a pult mögül és odajön hozzám.


  –Hadd találgassak, Franz – mondja határozottan a szemembe nézve. – Egy extra csípős kolbász sültkrumplival? Hozzá egy jó söröcske?


  Magam sem mondhattam volna szebben.


  –Pontosan – bólintok.


  –Bayern-szurkoló vagy? Itt? Ez valami vicc, ugye? – A saslikos hangjában hitetlenkedés és mélységes megvetés keveredik.


  –Talán valami bajod van vele? – nézek vissza rá.


  –Mit keresel te itt egyáltalán, ember? – mered rám. – Inkább menj haza és zabáld a híres fehér kolbászotokat!


  Felhúzom a szemöldökömet. Elég félelmetesen néz ki. Tudom, mert sokat gyakoroltam a tükör előtt.


  –Milyen szép időnk van ma – lép oda az asztalhoz görcsös könnyedséggel Rudi, és úgy helyezkedik, hogy ne láthassuk egymást a saslikossal.


  Dieter felpillant, miközben a kolbászomat készíti.


  –Harminc éve vezetem ezt a helyet, de itt még soha nem volt balhé – közli határozottan.


  –Ami bármikor megváltozhat – mondja erre a saslikos.


  –Bármikor – bólintok rá egyetértőn.


  Dieter kijön a pult mögül és leteszi elém az étkemet. Tényleg mestermű, el kell ismerni. Talán a legjobb currys kolbász, amit valaha ettem életemben. Jó, talán Seppi Ismaningben készülő remekművétől eltekintve. Mert az még ennél is jobb, bár csak egy egészen kicsivel.


  Ebben a pillanatban kinyílik az ajtó és egy nő vonul be. Gyorsan körbepillant, aztán már indul is nyílegyenesen a saslikos felé.


  –Normális vagy, Jürgen? – sziszegi. – Miért nem jöttél haza egész éjszaka?


  Az a fajta nő, akit a legjobban az átlagos jelzővel lehet leírni. Olyan igazi átlagos nő, akiben semmi, de semmi feltűnő nincs. Sem a megjelenésében, sem a hangjában. Az a típus, akinél az embernek nincs lelkiismeretfurdalása, ha eltölt vele egy éjszakát, aztán soha többet nem jelentkezik nála.


  –Hagyj békén, Gabi! – feleli a saslikos, akinek ezek szerint Jürgen a neve. Nem kiabál, még csak fel sem csattan, inkább csak olyan unottan válaszol. Mintegy megszokásból. A nőt látva mindjárt meg lehet érteni, miért lett ilyen barátságtalan polgártárs a fickóból. Fizetek is neki egy sört.


  Néhány sörrel később már szinte barátok vagyunk, Jürgen meg én. Először a nőkről váltunk egy-két szót, aztán gyorsan az élet érdekesebb témái felé kanyarodunk. Amilyen a futball is, például. A Bayern és a Schalke. Végül Rudi Assauernél és az ő demenciájánál lyukadunk ki{2}. Tragikus sors. Tényleg. Mindig komáltam a fickót, még úgy is, hogy rossz klubot választott.


  –Egész életedben itt akarsz ülni, Franz? – szólal meg hirtelen nehezen leplezett sértődöttséggel Rudi. – Lassan rosszul leszek ettől a zsírszagtól.


  Azzal látványosan megszaglássza az öltönyéhez tökéletesen illő kék anorákja ujját. Tény, ami tény, az ilyen elegáns kék együtteseknek valóban nem tesz jót, ha beléjük eszi magát a zsírszag.


  Jürgen felnéz Rudira és azt mondja, ilyen flancos cuccban talán ne Dieterhez járjon kolbászt enni, hanem inkább osztrigát szürcsöljön valahol egy bársonyhuzatú kanapén üldögélve. Amire persze végképp megsértődik a jó Rudi.


  A békesség kedvéért, és valószínűleg azért is, mert nem akar még elválni tőlünk, Jürgen azzal áll elő, hogy köszönjünk el Dietertől és nézzünk be a Schalke régi klubházába, a szilveszteri buliba. Mert az aztán az igazi kék-fehér kultuszhely, amit egyszer az életben minden igazi futballrajongónak látnia kell.


  Útnak indulunk tehát négyesben Jürgennel és az ő Gabijával. Előbbinek köszönhetően a tömeg ellenére is jut nekünk hely a pult mellett. Jürgent ugyanis jól ismerik itt, ő pedig gyorsan bemutat bennünket a kocsmát vezető házaspárnak, Lydiának és Ronnynak. Egy Patkány névre hallgató kutya is előkerül és egy labdával játszadozik a lábunk körül. A sör jó és a vendégek is egész kedvesek, már ha eltekintünk attól, hogy mindannyian Schalke-rajongók. Mivel Rudi meg én így erősen emberhátrányban vagyunk, igyekszünk visszafogottan viselkedni. Sőt, amíg Rudi kimegy a vécére, én inkább meg sem szólalok, amíg vissza nem jön.


  A békesség azonban nem tart örökké. Még csak nem is én vagyok az, aki belerondít, hanem Rudi, néhány sör után.


  –Azért a ti hülye Veltins Arénátokról örökre az marad meg az emlékezetben, hogy itt találta el a labdával Oliver Kahn a videókamerát a pálya fölött – közli, egyetlen szempillantás alatt tönkretéve az eddigi könnyed hangulatot.


  Mielőtt még elfajulna a helyzet, inkább a visszavonulás mellett döntünk és elköszönünk.


  A házból kilépve először is veszünk egy jó nagy levegőt.


  –Még egy óra van hátra éjfélig – állapítom meg az órámra nézve. – Mivel ütjük el addig az időt?


  Rudi visszabújik az anorákjába és kissé undorodva újra megszaglássza a ruhadarab ujját. A szememet forgatom, mire abbahagyja a szaglászást.


  –Menjünk fel a Rajna-Elba dombra, a kilátóhelyre. Az égbe vezető lépcsőhöz. Tudod, ahol az a nagy szobor is áll. Fantasztikus onnan a kilátás. Szilveszterkor biztosan sokan buliznak ott fent.


  –Hát, ha mindenki odamegy, miért ne menjünk mi is? – mondom és már indulunk is.


  Sötét nyírfaerdőn át vezető tucatnyi szerpentinkanyar után végre felérünk a dombtetőre vezető hosszú lépcső aljához. Az égbe vezető lépcső rászolgált a nevére. A tetején meg ott áll a szobor, jobban mondva egymásra pakolt betonkockák, amelyeket úgy tornyoztak fel, mintha egy maja piramist építettek volna. Furcsa módon mégis szép.


  A dombon tényleg nagy a tömeg. Mindenki laza, mindenki jókedvű és mindenki részeg. Azaz kiválóan illünk a társaságba. Az élményt kissé árnyalja, hogy valamivel később nem más tűnik fel a sokadalomban, mint Jürgen és az ő Gabija. Szerencsére időben észrevesszük őket és a nagy tömegben kitérünk a találkozás elől. Jürgen is kihasználja az embersereglet nyújtotta lehetőséget, mert ügyesen hagyja elsodorni magát Gabi mellől, hogy aztán nemsokára egy másik nő társaságában tűnjön el valamerre. Az állapotok kezdenek egy disznóólra hasonlítani.


  Jürgen néhány perccel éjfél előtt bukkan csak elő újra, pezsgősüveget tart a kezében és nyitva van a slicce. Néhányszor erőteljesen megrázza az üveget, aztán már durran is a dugó, és hogy, hogy nem, az egész pezsgő-szökőkút egyenesen a Rudi vadonatúj sötétkék anorákjára fröccsen. Amitől Rudi természetesen azonnal rángatózni kezd. Sőt, nem áll meg a rángatózásnál, hanem letépi magáról az átázott ruhadarabot, színpadiasan a földre hajítja és tajtékozva megindul Jürgen felé. További egy perccel később már olyan csetepaté zajlik közöttük, lökdösődéssel, rángatással, válogatott szidalmakkal és halálos fenyegetések harsogásával, hogy egész szép közönség gyűlik össze körülöttük. A végén még egymás hajába is belekapaszkodnak. A nézők lelkesen biztatják őket, és a látvány annyira leköti a közfigyelmet, hogy kishíján még az éjfélt is elmulasztjuk. A közönség csak akkor oszlik fel, és a kakasviadal két résztvevője is csak akkor engedi el egymást, amikor az égen sorra kezdenek nagy durrogással robbanni a petárdák.


  Amikor egy kicsit ritkul körülöttünk az összepréselődő tömeg, Rudi levegő után kapkodva leroskad egy eldobott sörösrekeszre.


  –Szép, nem gondolod? – nézek fel az égre.


  –Elmegy – morogja Rudi és az öltönyét kezdi igazgatni. Arrébb megyek néhány lépéssel, hogy megnyugodjon.


  Tulajdonképpen egész szép itt a szilveszter. A tűzijáték elsőosztályú, a hangulat kiváló, a hangerő őrület. A végén meg vadidegen emberek borulnak egymás nyakába. Egyik-másik párocska vad csókolózásba kezd.


  Vajon az én Susim mit csinál most? A hülye olasz megrongálódott kezét fogja? Nem mintha érdekelne… Jól elszórakozom én itt Birkenbergerrel. De tényleg.


  A tűzijáték végeztével a tömeg gyorsan feloszlik, mindenki megindul lefelé a dombról. Csak Rudi Birkenberger gornyad még mindig a sörösrekeszén.


  Odaballagok hozzá és rácsapok a vállára.


  –Ne csinálj már ekkora drámát, Rudi, Nem volt ez olyan komoly dolog.


  –Tönkretette az egész estémet – feleli azon a jellegzetes, nyafogós hangján. Azért végül csak feláll, felveszi a földről az anorákját, aztán megindulunk a kocsink felé.


  Miközben lefelé ballagunk, hirtelen ismét megpillantom Saslikos Jürgent. Ő is csak ül az út szélén mozdulatlanul.


  –Ugyan már, Jürgen, nem történt semmi komoly! Az egész alig volt több, mint egy kis csetepaté egy gyerekzsúron! – kiáltok oda neki.


  Semmi válasz. Ez a fickó még Birkenbergernél is mimózább lélek lehet.


  Odalépek hozzá és átkarolom a vállát. Aztán lenézek rá. A feje kissé előrebukik. A szeme nyitva.


  –Te, Rudi! – kiáltok oda Birkenbergernek. – Ha nem tudnám, hogy lehetetlen, azt mondanám, ez a fickó halott!


  –Hogyhogy halott? – fordul felénk Rudi.


  –Hát halott. Game over, hogy úgy mondjam.


  –Hülyeség. Tapintsd ki a pulzusát!


  Úgy is teszek.


  –Semmi – tájékoztatom Birkenbergert.


  –Ne beszélj már hülyeségeket! Nem öltem meg! – Rudi hangja veszélyesen emelkedni kezd.


  Lassan lefektetem Jürgent a földre és tüzetesen megszemlélem. Szép, lőtt seb díszeleg a mellkasán. Hihetetlen.


  –Lőtt seb van a mellkasán – közlöm Rudival, aki közelebb jön, hogy sajátszeműleg is meggyőződjön a helyzetről.


  A látványra felhördül és az anorákja belső zsebe felé tapogatózik,


  –Mit csinálsz? – kérdezem, de nem is figyel rám. Egész testében megdermed, aztán elbődül.


  –A fegyverem!


  –Fegyver van nálad? Fegyverrel mész egy szilveszteri buliba? – kérdezem és képtelen vagyok leplezni a megrökönyödésemet.


  –Már hogy ne lenne nálam fegyver? Mindig van. Egy magánnyomozónál nincs olyan, hogy magánélet. A magánügyek nagyon gyorsan átcsaphatnak szakmai ügybe – förmed rám.


  –És most eltűnt? – kérdezem még mindig döbbenten.


  Rudi megrázza a fejét.


  –Nem tűnt el. Csak nem ott van, ahol lennie kellene. A belső zsebek közül a bal alsóban van a helye. Most viszont a bal felsőben van, érted? Valaki átrakta!


  {1} 2001. május 19-én az FC Schalke 04 az SpVgg Unterhaching ellen, a Bayern München pedig a HSV ellen játszott, a mérkőzések eredményei döntötték el a bajnoki címet. A Schalke 5:3-ra győzött és a másik mérkőzésről érkező hír alapján német bajnoknak hitték. A stadionban 4 percen és 38 másodpercen át óriási ünneplés folyt, amikor Hamburgban a Bayern München a legutolsó másodpercben egyenlített és ezzel elnyerte a bajnoki címet. (a szerk.)


  {2}. Rudi Assauer (1944-2019) német labdarúgó és sportvezető, hosszú időn át a Schalke 04 igazgatója. Nyíltan, őszintén beszélt a nyilvánosság előtt arról, hogy Alzheimer-kórban szenved. (a szerk.)

